九日登鳳凰臺
作者：周紫芝
朝代：宋

paragraphs: 落木驚高秋，旅食念行役。
含羞古祠花，青蘂未堪摘。
雲山不着脚，佳節似可惜。
一嘯百尺臺，往趁凌風翮。
羣山如玉玞，千古圍故國。
孤城打寒潮，往事誰記憶。
玉樹那得花，金蓮去無跡。
興亡更六朝，濺血幾飛鏑。
重瞳飛上天，毰毸避矰弋。
何年覧德輝，古榜猶可識。
父老無由詢，殘碑少遺刻。
空餘弔古涕，自對斜陽滴。